**1 Ioan – llythyr am gariad.**

1 Ioan 3 (1- 3)

*1 Meddyliwch mor aruthrol fawr ydy'r cariad mae'r Tad wedi'i ddangos aton ni! Dŷn ni'n cael ein galw'n blant Duw! Ac mae'n berffaith wir! Y rheswm pam dydy'r byd ddim yn derbyn hynny ydy eu bod nhw ddim wedi nabod y Meseia chwaith. 2 Ffrindiau annwyl, dyn ni'n blant Duw nawr! Dŷn ni ddim yn gallu dechrau dychmygu sut fyddwn ni yn y byd sydd i ddod! Ond dyn ni'n gwybod gymaint â hyn: pan fydd Iesu'n dod yn ôl i'r golwg byddwn ni'n debyg iddo. Cawn ei weld e yn ei holl ysblander! 3 Mae pawb sydd â'r gobaith hwn ganddyn nhw yn eu cadw eu hunain yn lân, fel mae'r Meseia ei hun yn berffaith lân.*

..........

Adnod 1: *Mor aruthrol fawr!* Bron na fedrwn ni deimlo’n cyffro yng nghalon Ioan pan roedd o’n sgwennu’r geiriau i’r Cristnogion cynnar! Oherwydd maint ei gariad mae Duw wedi derbyn pob un sy’n credu yn Iesu fel plentyn iddo. Does neb yn haeddu hyn – does neb yn ddigon da i haeddu cael bod yn blentyn i Dduw a derbyn yr un gogoniant a chariad â’r Arglwydd Iesu. Dyna sy’n rhyfedd am gariad Duw – mae’n ei roi mor hael, ac mae ei gariad yn gariad perffaith a ffyddlon; cariad sydd heb ddiwedd.

Adnod 2: ....*dŷn ni'n blant Duw nawr!* Yn sicr dyma bwyslais Ioan yn yr adnodau yma - mae’n rhaid iddo gael ail-adrodd er mwyn pwysleisio ei neges i’w *ffrindiau annwyl.* Mae o’n sôn am fyd sydd i ddod, amser pan fydd Iesu’n dod yn ôl. Mae’r Testament Newydd yn dweud droeon y bydd Iesu’n dod yn ôl - nid fel babi bach ond fel Arglwydd pawb. Yr adeg hynny fe fydd pob glin yn plygu iddo.

*Bydd pob glin yn plygu i enw Iesu –pawb yn y nefoedd, ar y ddaear, a than y ddaear;* *11 a bydd pawb yn cydnabod mai Iesu Grist ydy'r Arglwydd, ac yn rhoi clod i Dduw y Tad. (Philipiaid 2:10)*

Pan ddaeth Iesu i’r byd y tro cyntaf, a byw ynghanol pobl, doedd neb yn gweld ei ysblander am ei fod wedi rhoi heibio ei ogoniant er mwyn cael byw fel dyn ar y ddaear. Ond, pan ddaw’n ôl yr ail waith fe fydd pethau’n wahanol iawn:

*“Bryd hynny bydd pawb yn fy ngweld i, Mab y Dyn, yn dod mewn cymylau gyda grym ac ysblander mawr.* *(Marc 13:26)*

A ‘*byddwn ni'n debyg iddo’,* meddai Ioan!

*Ond dŷn \*ni'n wahanol. Dŷn \*ni'n ddinasyddion y nefoedd, ac yn edrych ymlaen yn frwd i'n Hachubwr, yr Arglwydd Iesu Grist, ddod yn ôl o'r nefoedd.**21Bydd yn trawsffurfio ein cyrff marwol, tila \*ni, ac yn eu gwneud yr un fath â'i gorff rhyfeddol ei hun, drwy'r grym sy'n ei alluogi i osod pob peth dan ei reolaeth ei hun. (Philipiaid 3: 20-21)*

\*= Cristnogion

Adnod 3: Un o ganlyniadau credu neu ffydd, ydy bod Cristnogion eisiau bod yn debyg i Iesu. Mae Cristnogion yn cael eu hannog i roi heibio’r hen bethau drwg oedd yn rhan o’u bywyd a byw mewn ffordd sy’n plesio Duw. Am fod Crist yn bur mae Ioan yn atgoffa ei ddarllenwyr y dylen nhw hefyd wneud eu gorau i fyw bywydau glân fel Iesu, a bod yn barod am ei ailddyfodiad.

**Meddwl mwy**

**Datguddiad 22: 3-5 –** Mae’r byd presennol wedi darfod. Beth yw’r bendithion sydd yn yr adnodau hyn?

**Effesiaid 2: 1-10**  - dyma baragraff ble mae Paul yn dweud sut *‘roedden ni’* cyn credu, a sut newidiwyd pethau am fod Duw wedi’n ‘*caru ni gymaint’.* Be sy’n sefyll allan i ti?